Papersnake/gushiwen huggingface dataset:
西河 重过润州
周祖同（清代）

征战地，茫茫故处还记。金山坏塔倚秋烟，乱鸦又起。

暮天日色隐孤城，长江波浪无际。

断芦岸，空徙倚，客情渺渺难系。雕弓画戟十年前，尚存玉垒。

望中北固莽苍苍，中泠依旧泉水。

蜃楼上下互趁市，恃连船、飞渡千里。倦烟独看人世。

奈腰间佩剑、埋藏龙气，愁绝登临西风里。
送张子环下第枉道之楚寻丁亨文法曹
徐熥（明代）

天涯同失路，君岂不怀归。客久行囊罄，家贫生计微。

同来知己散，便道故人稀。独有荆南吏，或能怜布衣。
渔家傲（留别孙表材）
史浩（宋代）

春恨不禁听杜宇。买舟忽觅东鄞路。一笑轻帆同野渡。频回顾。吴山越岫俱眉妩。

何事匆匆分袂去。夫君小隐临烟渚。明夜月华来行坞。相思处。还应梦属清江舻。
贾司仓祠堂
常勉（宋代）

自古才难达，司仓与世乖。
官虽为言谪，名不共身埋。
龛像尘昏壁，诗魂月满斋。
孤坟没秋草，客到重伤怀。
迎銮曲二十首和刘希尹之作 其一
边贡（明代）

南幸三吴北幸幽，乾坤开辟两神州。文儒自守高皇训，武将谁分圣主忧。
缓歌行
谢灵运（南北朝）

飞客结灵友。
凌空萃丹丘。
习习和风起。
采采彤云浮。
娥皇发湘浦。
霄明出河洲。
宛宛连螭辔。
裔裔振龙旒。
屈原九歌图
郑思肖（宋代）

楚人念念爱清湘，苦忆九歌频断肠。只道此中皆楚国，还于何处拜东皇。
金缕曲（寿李公谨同知）
刘辰翁（宋代）

我误留公住。看人间、犹是重阳，满城风雨。父老棠阴携孺子，记得元宵歌舞。但稽首、乌乌无语。我有桓筝千年恨，为谢公、目送还云抚。公不乐，尚何苦。

吾侬心事凭谁诉。有谁知、闭户穷愁，欲从之去。闻道明朝生申也，满酌一杯螺浦。又知复、明年何处。天若有情西江者，便使君、骢马来当路。香瓣起，胜金缕。
题郑子实著色溪山渔乐图
龚璛（元代）

东风忽来吹绿雨，闲云更学苕花舞。山中之人归未归，溪上渔舟泛春渚。
送丁孝廉之钱塘就简张著作方员外
高启（明代）

江边同客乱离余，远别那堪近岁除。
若见故人询旅况，知君解说不烦书。
达奚侍郎夫人寇氏挽词二首
王维（唐代）

束带将朝日，鸣环映牖辰。能令谏明主，相劝识贤人。

遗挂空留壁，回文日覆尘。金蚕将画柳，何处更知春。

女史悲彤管，夫人罢锦轩。卜茔占二室，行哭度千门。

秋日光能淡，寒川波自翻。一朝成万古，松柏暗平原。
齐天乐（蝉）
周密（宋代）

槐薰忽送清商怨，依稀正闻还歇。故苑愁深，危弦调苦，前梦蜕痕枯叶。伤情念别。是几度斜阳，几回残月。转眼西风，一襟幽恨向谁说。

轻鬟犹记动影，翠蛾应妒我，双鬓如雪。枝冷频移，叶疏犹抱，孤负好秋时节。凄凄切切。渐迤逦黄昏，砌蛩相接。露洗余悲，暮烟声更咽。
秋光
释文珦（宋代）

秋光已过半，风气日凄紧。
鸿雁复来宾，燕莺无留影。
游子於此时，感物念乡井。
纵使梦能归，归涂难历省。
四色
雍裕之（唐代）

壶中冰始结，盘上露初圆。何意瑶池雪，欲夺鹤毛鲜。

道士牛已至，仙家鸟亦来。骨为神不朽，眼向故人开。

劳鲂莲渚内，汗马火旂间。平生血诚尽，不独左轮殷。

已见池尽墨，谁言突不黔。漆身恩未报，貂裘弊岂嫌。
涧上桃花
韩淲（宋代）

桃花风里鬓成丝，老眼青山百不宜。犹有中原旧家在，相寻呼酒和新诗。
秋辞江南
黄滔（唐代）

灞陵桥上路，难负一年期。积雨鸿来夜，重江客去时。

劳生多故疾，渐老少新知。惆怅都堂内，无门雪滞遗。
送韩八太祝归京师求医
梅尧臣（宋代）

少年絜而腴，茸茸颔有须。
冒热跨马去，去去天王都。
借问去何谓，就医将疾驱。
客曰实诳我，健壮其非夫。
敢告固不绐，但怪所见愚。
瘠者未必病，病者未必癯。
天马不著肉，日走万里途。
山熊岂无膏，养体唯恐痡。
滞结在於内，安得形肌肤。
厥貌虽美好，厥灰勿须臾。
疗之欲其渐，炽之非爱躯。
此行不饮别，安得持酒壶。
题吴子隆兼隐二首
陈造（宋代）

元亮官居亦松菊，次山生事有笭箵。
酒如欸乃声中醉，目向平反笑处长。
所见
张九成（宋代）

两肘横奋何翩翩，中欲高举外则然。
相见胸次开闤闠，一谈名利如火然。
君知古人著意处，君且少听休弹冠。
人生百年如逝川，那用如此争后先。
臞庵
李洪（宋代）

独擅东南胜，能全山泽臞。
旧传缠锦襻，兼写辋川图。
心逐江天远，胸吞云梦无。
夫君有丘壑，宁复慕陶朱。
题高尚书夜山图
薛玄曦（元代）

高李风流仕西浙，共倚危楼望吴越。吴越江山千万里，高侯画对中秋月。

生纸经营入董源，朦胧烟树迷宫阙。玉露沈沈四泬寥，潮声已息箫声咽。

不写思陵全盛时，空遗白塔堪愁绝。君不见王子猷，亦向山阴弄雪舟。

谁拈秃笔埽清游，古今嘉致总悠悠。
藤花庵听松声分韵
全祖望（清代）

惊涛何处来，万籁正萧瑟。孤啸薄穹天，空行穿缇室。

诗魂古涧清，客思寒山冽。开户更噌吰，西崦晦落日。
戊申秋次吴苕源宪副韵
顾应祥（明代）

早岁罢官守，归田抱幽独。行行箬水滨，采采篱下菊。

桑麻日以箬，桃李亦秾郁。群贤挈高会，千古振遐躅。

眷兹南城南，绝胜曲水曲。上有千树松，下有万竿竹。

梵宫出云端，澄湖枕山隩。新构复爽垲，宾筵更雍肃。

业巳谢纷华，那复惊宠辱。瓶罄复可酤，晷短继以烛。

清歌月在天，借榻云满屋。疏钟隔树闻，海气开晴旭。
冬夜
孔平仲（宋代）

冬夜一何永，幽房寂无侣。青灯弄微风，败叶鸣疏雨。

凄凉角声动，悲散穿云去。展转卧书帷，羁愁欲谁语。
郧襄之役与伯玉侍郎别恰三载矣闻出谼中至钱唐走信奉迎因成感旧之作
王世贞（明代）

祖道春明三载强，宛如苏李赋河梁。君应食酒谈廷尉，我但登临忆侍郎。

一棹不妨衣带水，九秋谁拂蒯缑霜。祗园处处堪题石，莫遣青山负举觞。
少年游
晏几道（宋代）

西楼别后，风高露冷，无奈月分明。飞鸿影里，捣衣砧外，总是玉关情。

王孙此际，山重水远，何处赋西征。金闺魂梦枉丁宁。寻尽短长亭。
赠日者黄明远
黄公度（宋代）

幅巾别我五周星，今日相逢眼暂明。一第男儿身自致，曾将踪迹问君平。
予往来秦熙汧陇间不啻十数年时闻下里之歌远
李复（宋代）

垂白东西几田父，林间偶坐忘巾履。
共说乾餱付远人，六月长丁犹筑戍。
山光悦鸟性
林希逸（宋代）

细大皆天性，逍遥宇宙间。山光非为鸟，鸟悦自因山。

晓日浮青嶂，春云影翠鬟。物情如有识，乐意自相关。

疏密阴俱好，飞鸣态自閒。夕阳归翅急，应是倦知还。
下第出关投郑拾遗
杜荀鹤（唐代）

丹霄桂有枝，未折未为迟。况是孤寒士，兼行苦涩诗。

杏园人醉日，关路独归时。更卜深知意，将来拟荐谁。
送李宪 其一
徐积（宋代）

使臣车用赤帷裳，帝选明侯重岭阳。后乘未离淮分野，先声已遍越封疆。

宜教廉吏心如水，但恐贪夫背有霜。大抵当官须去害，人閒所在有豺狼。
闲居
魏允札（清代）

傍忠泉剩旧茅庐，白拂青藤伴起居。不愿后身仍识字，祇祈当代再焚书。

家风久矣宗三类，世事终然付六如。可奈学徒常错认，转将滓秽作清虚。
浣溪沙 步阮亭红桥韵二首 其一
曹贞吉（清代）

几曲清溪泛画桡。绿杨深处见红桥。酒帘歌扇暗香销。

白雨跳波荷冉冉，青山拥髻水迢迢。三生如梦广陵潮。
忆饮西蜀王横水天然亭次韵寄之
卢宁（明代）

绿野融融春日晞，茂林脩竹术苗肥。峨眉月照清樽酒，巫峡云苗白板扉。

王褒金马诗初就，杨子玄经客正稀。东岳山前南国梦，何时重采蜀中薇。
泊上虞驿来日行四首
陈造（宋代）

溪山可图画，风物忆吾乡。
渔艇鸥鹜乱，茅茨菱芡香。
往瓜州护使客回程
虞俦（宋代）

寒天短日少晶辉，薄暮边城鼓角悲。
外使方将接踵至，淮民未有息肩期。
吁嗟道路频牵挽，表里河山几合离。
闻道遗黎尚思汉，中原恢复定何时。
寄辇下传神法相大师
林逋（宋代）

禁寺诸供奉，如师艺学稀。
粉轻昏古本，罢重拆秋衣。
净{左卤右兼}生瓶晕，连阴长竹围。
算应支遁马，毛骨苦无肥。
园翁
刘黻（宋代）

租得西山数亩园，自甘学圃竟穷年。
芟锄如秉太史笔，种接应分造化权。
编竹为防邻犬践，蟠花不碍树禽眠。
圣朝徵士惟科目，束帛无因到尔前。
憇汭口之秘藏院
赵蕃（宋代）

老至浑亡旧所经，漫嗟古屋暗丹青。
庭空废扫苍苔长，时听风抛柏子铃。
后土庙
陈允平（宋代）

尘拥妆台翡翠翘，琼花开尽玉魂销。
昆仑山上天风落，二十四桥吹洞箫。
偈颂二十一首 其十二
释坚璧（宋代）

及时阳燄欲烧空，中有清凉一径通。众苦不来寒暑尽，铁昆崙卧水晶宫。
五日集孙阮亭孝廉深竹映书堂分韵
沈荣简（清代）

楚些哀歌送远声，虚堂列坐午筵清。竹深那许红尘到，暑薄才宜白裕轻。

画鹢旌旗悲正则，长堤花木忆端明。西泠两度逢重五，对酒依依隔岁情。
奉答原甫见过宠示之作
欧阳修（宋代）

不作流水声，行将二十年。
吾生少贱足忧患，忆昔有罪初南迁。
飞帆洞庭入白浪，堕泪三峡听流泉。
援琴写得入此曲，聊以自慰穷山间。
中间永阳亦如此，醉卧幽谷听潺湲。
自从还朝恋荣禄，不觉鬓发俱凋残。
耳衰听重手渐颤，自惜指法将谁传。
偶欣日色曝书画，试拂尘埃张断弦。
娇儿痴女遶翁膝，争欲强翁聊一弹。
紫微阁老适我过，爱我指下声泠然。
戏君此是伯牙曲，自古常叹知音难。
君虽不能琴，能得琴意斯为贤。
自非乐道甘寂寞，谁肯顾我相留连。
兴阑束带索马去，却锁尘匣包青◇。
山茶花二首
陶弼（宋代）

浅为玉茗深都胜，大曰山茶小树红。
名誉漫多朋援少，年年身在雪霜中。
自马当而上至壶口三钟石苍崖壁立下瞰层渊湍
杨冠卿（宋代）

千崖削苍壁，万仞临深渊。
老翁立其傍，习惯若自然。
笑歌惊波澜，步武生云烟。
我欲从之游，结茅山之巅。
举瓢酌天浆，醉拍洪崖肩。
明月夜横玉，共看凌波仙。
鲁国太夫人文氏挽词三首 其二
孙觌（宋代）

移孝繄慈母，遗忠有世臣。挺身安国步，抗节犯戎尘。

锡壤开东鲁，持枢拱北辰。宁须待彤笔，诏墨在丝纶。
最高楼 题德滋弟息心阁
梁清标（清代）

儒家业，未老遂幽栖。鸥鸟共忘机。小楼过雨清风入，虚窗映日远山低。

昼迟迟，堪对酒，更弹棋。

也不羡、侯门珠履客。也不羡、石家金谷苑。花月在，自相宜。

勤耕早办租和税，高眠莫问是还非。任登临，云起处，燕来时。
扶桑行送铦仲刚东归
丁复（元代）

日出扶桑根，日上扶桑顶。海色秋茫茫，天光何万顷。

扶桑日东出，若木日西落。日出天始明，扶桑人不恶。

扶桑有国自鸿荒，有国有人天性良。亦复有君臣，栋宇垂衣裳。

自古国有主，不知何姓氏，闻自周中王，世嗣相传宗揖让。

至今惟一姓，不识有兴亡。君君臣臣，父父子子，至道之纲，何弛何张。

且吾闻之扶桑之国人，宁杀不受辱，岂不谓死亦何短，生亦何长。

身在义所耻，身死义不忘。皇元发仁被六合，海服远来贡，大泊凌广洋。

陈辞极恳款，器物尽精致，黄金铸甲白日光。大珠径寸夜发芒，利刀截铁断两旁。

水玉拾海底，湛澈团天浆。奇才妙识不及数，一一具献无诡藏。

上者国有使，下者通贩商。年年以为常，奈何汉中叶，独用桑弘羊。

内府无钱愧张武，大官小吏贪如狼。怀金辱明主，秽德腥外邦。

彼岂侮大国，顾敢为猖狂。夜半海水赤，南风无回樯。

十年不遣使东天，遂裂长鲸奋怒火炽扬。波涛汹生，海中不宁，上人何年来，瞳人正碧发未苍。

词句所发，如众妙香，自言读书在扶桑。慕法五天竺，十七来钱唐。

十八姑苏住，浩歌濯沧浪。问剑虎丘石，挂席枫桥霜。

古台吟凤去，新寺访龙翔。振衣香炉颠，洗钵三石梁。

天上归来虞阁老，留之廿日扫室置禅床。笑谓门生及儿子，海国有此圭与璋。

一一作歌送，彷佛扶桑之故乡。珊瑚树底龙所宫，照之五色云锦章。

龙儿护惜不得睡，中天夜掉紫玉幢，意用慰此遥相望。

往年上人去，我在霅上不得见，前年上人归，我方僦宅园中央。

日夕还往双桧下，列榻坐受南薰凉。写诗不记首，把酒无数觞。

苧袍浮霜踏月色，夜未及鼓犹携将。双桧先生不及仕，抱瓮灌园而已矣。

有家何曾隔海水，有路未即还乡里。园芎二亩差可拟，菜本作羹播其子。

日日月月逝莫止，朝朝暮暮聊尔耳。此非天运固知此，扶桑之国邈东溟。

子其怀归子所应，天之所在子无能。方今天子圣且明，子能有道玉帛徵。

林泉之家从所营，子子孙孙无尽灯。子国君臣家父兄，一日闻之千载名。

子毋扶桑归，听我歌此扶桑行。
七月三日亭午已后较热退晚加小凉稳睡…呈元二十一曹长
杜甫（唐代）

今兹商用事，馀热亦已末。衰年旅炎方，生意从此活。

亭午减汗流，北邻耐人聒。晚风爽乌匼，筋力苏摧折。

闭目逾十旬，大江不止渴。退藏恨雨师，健步闻旱魃。

园蔬抱金玉，无以供采掇。密云虽聚散，徂暑终衰歇。

前圣慎焚巫，武王亲救暍。阴阳相主客，时序递回斡。

洒落唯清秋，昏霾一空阔。萧萧紫塞雁，南向欲行列。

欻思红颜日，霜露冻阶闼。胡马挟雕弓，鸣弦不虚发。

长鈚逐狡兔，突羽当满月。惆怅白头吟，萧条游侠窟。

临轩望山阁，缥缈安可越。高人炼丹砂，未念将朽骨。

少壮迹颇疏，欢乐曾倏忽。杖藜风尘际，老丑难翦拂。

吾子得神仙，本是池中物。贱夫美一睡，烦促婴词笔。
阅古堂前植菊二本九月十八日花犹未开因以小诗嘲之
韩琦（宋代）

只趁重阳选菊栽，当栏殊不及时开。风霜日紧犹何待，甚得迎春见识来。
水调歌头·闻采石战胜
张孝祥（宋代）

雪洗虏尘静，风约楚云留。何人为写悲壮，吹角古城楼。湖海平生豪气，关塞如今风景，剪烛看吴钩。剩喜燃犀处，骇浪与天浮。
忆当年，周与谢，富春秋，小乔初嫁，香囊未解，勋业故优游。赤壁矶头落照，肥水桥边衰草，渺渺唤人愁。我欲乘风去，击楫誓中流。
和赵静乐梅韵
郑清之（宋代）

司寒驾天骋轨力，冻合冰蚕不成织。
皮肤皲瘃雪满衣，真人恬漠与道息。
一花挺出万木僵，其友松筠乃能识。
清香远到惟德馨，素质自持无异色。
春工着意嫔众卉，用物精多老苍石。
耄红飞尽蜜房深，佳处暗为蜂翅得。
谁知竹外一枝好，千载垂芳在诗墨。
即事
陆游（宋代）

鸿冥固自辞矰缴，樗散犹能谢斧斤。
况是溪山幽绝地，有人高卧百重云。
和粹老云居之句 其二
彭汝砺（宋代）

海上句丽百衲衣，天南身毒一筇枝。卧龙独乐愁为雨，今问庞公过在谁。
宠章纯孝为晋府世殿下作
祁顺（明代）

金母仙游不可寻，山前风木百年心。九重天子嘉纯行，五色奎文降德音。

华衮岂如褒典重，沧溟难比孝情深。舜文已远曾参逝，古道微茫直到今。
嵩阳观夜奏霓裳
白居易（唐代）

开元遗曲自凄凉，况近秋天调是商。爱者谁人唯白尹，

奏时何是在嵩阳。回临山月声弥怨，散入松风韵更长。

子晋少姨闻定怪，人间亦便有霓裳。
采桑子 夜宿烟浒楼忆寤舅京师邀黄三
梁鼎芬（清代）

人间不合长相见，凄绝今朝。但有魂销。无复红楼听早潮。

梦回思忆当初事，寒雪飘飘。更漏迢迢。共醉胡衕第几条。
摊破木兰花（二之二）
贺铸（宋代）

芳草裙腰一尺围。粉郎香润，轻洒蔷薇。为嫌风日下楼稀。杨柳青阴，深闭朱扉。

枉是尊前调玉徽。彩鸾何事逐鸡飞。楚台赋客莫相违。留住行云，好待郎归。
驯鸽篇
李昂（唐代）

君不见贾谊寰中推逸才，仇香坐处馆常开。栖鸾未即冲天去，驯鸽先能听事来。

亦闻无角巢君屋，诸处不栖如择木。宁随贺燕空绕梁，为逐迁莺俱□□。

风窗月户清节凉，抚翼和鸣君子旁。双影时时临砚水，轻毛片片落书窗。

□君德，辉彩鲜鲜生羽翼；感君心，灵庆昭昭相应深。

何必淮南投小吏，飞来□□化为金。
邹忌讽齐王纳谏
战国策（两汉）

邹忌修八尺有余，而形貌昳丽。朝服衣冠，窥镜，谓其妻曰：“我孰与城北徐公美？”其妻曰：“君美甚，徐公何能及君也？”城北徐公，齐国之美丽者也。忌不自信，而复问其妾曰：“吾孰与徐公美？”妾曰：“徐公何能及君也？”旦日，客从外来，与坐谈，问之客曰：“吾与徐公孰美？”客曰：“徐公不若君之美也。”明日徐公来，孰视之，自以为不如；窥镜而自视，又弗如远甚。暮寝而思之，曰：“吾妻之美我者，私我也；妾之美我者，畏我也；客之美我者，欲有求于我也。”

于是入朝见威王，曰：“臣诚知不如徐公美。臣之妻私臣，臣之妾畏臣，臣之客欲有求于臣，皆以美于徐公。今齐地方千里，百二十城，宫妇左右莫不私王，朝廷之臣莫不畏王，四境之内莫不有求于王：由此观之，王之蔽甚矣。”

王曰：“善。”乃下令：“群臣吏民能面刺寡人之过者，受上赏；上书谏寡人者，受中赏；能谤讥于市朝，闻寡人之耳者，受下赏。”令初下，群臣进谏，门庭若市；数月之后，时时而间进；期年之后，虽欲言，无可进者。燕、赵、韩、魏闻之，皆朝于齐。此所谓战胜于朝廷。
过垂虹
姜夔（宋代）

自作新词韵最娇，小红低唱我吹箫。
曲终过尽松陵路，回首烟波十四桥。
龙山为交埤郑君赋
叶春及（明代）

交埤叠嶂来天地，蜒蜿龙蟠郑谷隅。石窦云生时作雨，海门月出夜明珠。

风摇老桧苍鳞动，日照平田锦翼敷。高帽山人两蓬鬓，重阳怀古几踟蹰。
山居三首 其二
释守卓（宋代）

孤猿瘦鹤冷相看，百衲三衣任岁寒。未拟将心求别佛，曾因拨岁见幽兰。

谁为虚谷呼能应，自许无弦密可弹。若谓本来无一物，知公亲被祖师谩。
送汤君济赴广西宪幕 其一
唐桂芳（明代）

汤郎意气浩如霓，白马雕鞍新凿蹄。试吏早从公府荐，徵书亲自荐官题。

江天露洗星辰湿，海岛风生瘴雨低。闻道纪纲多暇日，满庭榕叶鹧鸪啼。
续前题与宋奕岩同赋 其一
莫瞻菉（清代）

唐宋人惊瘴疠天，天荒破又几多年。岭南总是同文地，海外兼通载宝船。

猎尽鸩媒消毒种，潮逢龙媾采香涎。韩苏遗迹应还在，摹向端溪砚上镌。
题睡足亭
许及之（宋代）

唐皇溺太真，爱心苦未足。因人忆海棠，何如悟秉烛。
那阳山
姚岳祥（明代）

翠微直上共游翱，万里寒光拂佩刀。象马参差悬古石，龙蛇结屈下奔涛。

浮云不断峰阴合，旭日相将海气高。回首蛮荒天地老，独怜铜柱古□豪。
送钱子入京
李颀（唐代）

夜梦还京北，乡心恨捣衣。朝逢入秦使，走马唤君归。

驿路清霜下，关门黄叶稀。还家应信宿，看子速如飞。
导引·膺乾兴运
佚名（宋代）

膺乾兴运，辰火正心房。宗祀继文王。典容希阔成昭备，彬郁晖光。因心崇孝申郊侑，内外罄斋庄。神灵欢嘉昌绵瓞，受福介无疆。
孙元忠寄示种竹诗戏以二十篇答 其一
孔平仲（宋代）

青钱买野竹，持答翠琅玕。深栽小斋后，幽事颇相关。

自有烟霞质，能令朱夏寒。引溜加灌溉，毋令雪霜残。
端午 其二
李之仪（宋代）

曾约佳人端午归，又期僚友面南池。谁知犹阻重门锁，未拟轻南故国悲。

九节菖蒲应好在，十围樗木正相宜。微行细约宁忘我，却话今朝会有期。
赠吕南叔谈命二首
姚勉（宋代）

开口谈天数似麻，向人谄笑诧荣华。
惟君说命能穷理，说到精微别一家。
对酒用李白韵
陈瑚（明代）

搏虎张空拳，挟山超大海。固云一世雄，意气宁长在。

岂无好江山，披图现光彩。我欲吊遗墟，古今几变改。

何以洗我愁，斗酒藏相待。一日不衔杯，典衣沽酒来。

我醉客归休，陶然万虑开。欲解尘世网，惟有倾樽罍。

天地如一朝，安知岁月催。汉武慕神仙，空筑柏梁台。

神仙不可期，骨朽成尘埃。愿言营糟丘，吾其将老哉。
寄题江西刘氏勤有斋
楼钥（宋代）

朴斲敷菑皆用勤，况吾儒者务多闻。
万书插架非关我，一卷入心方属君。
为学从来无止法，立身宁只富多文。
自怜习气今犹在，尚欲焚膏到夜分。
耕乐为坡山易均赋
方用中（明代）

谷口高风乐有馀，万金求买世间无。山瓶乳酒甜于蜜，野爨香糠滑似酥。

击鼓有人春作社，打门无吏夜催租。古今一样邯郸枕，谁识耕锄是远图。
潼关道中
郑谷（唐代）

白道晓霜迷，离灯照马嘶。秋风满关树，残月隔河鸡。

来往非无倦，穷通岂易齐。何年归故社，披雨剪春畦。
宫词
王仲修（宋代）

楼台雪霁晓阴阴，珠纲屏风御幄深。
和气先春宫掖暖，凤钗不用辟寒金。
石泉山中
邱云霄（明代）

寒风振疏林，山中霰如豆。睡起开竹房，石泉动春候。
故人家
陈杰（宋代）

蓬头历齿王霸子，葛帔练裙任昉儿。
世绪何妨有凋落，若敖羊舌正堪悲。
暮冬书怀呈友人（一作喻凫诗）
方干（唐代）

空为梁甫吟，谁竟是知音。风雪生寒夜，乡园来旧心。

沧江孤棹迥，白阁一钟深。君子久忘我，此怀甘自沈。
斯美堂
方泽（宋代）

丹雘鲜鲜郡郭西，檐牙高啄翠云齐。地形旧压重城峻，天势初围叠嶂低。

晚市浮烟生万瓦，晓窗寒日度双溪。庭前更有青松路，岂似桃源使客迷。
梅隐君挽诗
龚璛（元代）

梅仙非素隐，兄弟乐乡闾。自住东头屋，长乘下泽车。

岁寒乔木古，江远暮云疏。生死知无憾，传家万卷书。
用孙仲益尚书韵二首呈孟信安 其二
仲并（宋代）

慷慨安周鼎，从容却郢兵。驰心子牟阙，袖手阖闾城。

前箸陈天子，先声震敌营。寰区望弥切，枢筦寄非轻。

行有丝纶诏，宁终鸥鹭盟。一舒经世策，遐迩颂升平。
咏双竹
曹勋（宋代）

千岩万壑碧嶙峋，密有双成瑞此君。
破箨猗猗联绿玉，并梢袅袅舞清薰。
巧穿怪石嵌空地，色映虚亭窈窕云。
比节合心皆美事，孤高殊喜不同群。
题斋壁二首 其二
陆游（宋代）

力穑输公上，藏书教子孙。追游屏裘马，宴集止鸡豚。

寒士邀同学，单门与议婚。定知千载后，犹以陆名村。
偈颂一百四十一首
释师范（宋代）

这两个老冻侬，顽处似牛皮，
烂处如坏絮。虽然各有机关，
争奈浑无展处。只麽低头懡{左忄右罗}归，
不知忘却来时路。
有怀山房
张良臣（宋代）

每忆山房话夜深，几前无主亦无宾。
老兵未领西来意，斜倚屏风一欠伸。
游金山寺
苏轼（宋代）

我家江水初发源，宦游直送江入海。
闻道潮头一丈高，天寒尚有沙痕在。
中泠南畔石盘陀，古来出没随涛波。
试登绝顶望乡国，江南江北青山多。
羁愁畏晚寻归楫，山僧苦留看落日。
微风万顷靴文细，断霞半空鱼尾赤。
是时江月初生魄，二更月落天深黑。
江心似有炬火明，飞焰照山栖鸟惊。
怅然归卧心莫识，非鬼非人竟何物？
江山如此不归山，江神见怪惊我顽。
我谢江神岂得已，有田不归如江水。
自遣
王安石（宋代）

闭户欲推愁，愁终不肯去。
底事春风来，留愁愁不住。
题上天竺天仙阁
沈辽（宋代）

久厌朝市冗，粗能忘盖缠。头依梵呗地，行结西方缘。

山前种香梵，山下流清泉。此地既岑寂，此心良泰然。

法师清净观，招我修初禅。斯言倘不践，何路休馀年。
时心堂记言五典也载赓前韵以歌之
袁甫（宋代）

习容斋戒适朝初，佩玉锵鸣谨进趋。
大分凛然冠履判，一诚不散若郊雩。
春阴
郭印（宋代）

膏泽乘时要发生，云师可是太无情。
朝朝只解连空晦，好雨终悭造不成。
送芸老通判
孔武仲（宋代）

御史连章乞此行，制书优遣副专城。
京者岂乏翱翔处，忠义先专去就明。
祖帐杯槃留晚色，关山草木动秋声。
西州莫作经年计，早晚君王召贾生。
奉和御制雪
徐铉（宋代）

丰登盈尺瑞，物象九门深。璧照环丹砌，梅花满上林。

茶香偏自得，酒力讵难禁。别有寒郊外，银河映玉岑。
答李季兰
皎然（唐代）

天女来相试，将花欲染衣。
禅心竟不起，还捧旧花归。
华胥引（中秋紫霞席上）
奚岊（宋代）

澄空无际，一幅轻绡，素秋弄色。翦翦天风，飞飞万里，吹净遥碧。想玉杵芒寒，听佩环无迹。圆缺何心，有心偏向歌席。

多少情怀，甚年年、共怜今夕。蕊宫珠殿，还吟飘香秀笔。隐约霓裳声度，认紫霞楼笛。独鹤归来，更无清梦成觅。
再和
刘挚（宋代）

大禘新元诏太平，万方承庆日神宁。寿觞别殿称山岳，治象端门灿日星。

放伏暂骑归舍马，束衣还就致斋厅。史官不用占风瑞，从此丰年纪汗青。
送张定叟
张孝祥（宋代）

戊子岁二月，定叟如南山。行李太匆草，问君何当还。

敬展南阳太，永慕涕已潸。毕事却登揽，纾子悲悴颜。

群峰最高处，眼界穷尘寰。紫盖款佛刹，黄庭扣玄关。

夜榻藉云衲，晓窗闯烟鬟。野饭荐笋蕨，幽寻剪榛菅。

酒贱可痛饮，诗成要重删。勿作贾胡留，闺人赋刀环。

归时买竹䶉，小破行囊悭。
阳羡茶
吴克恭（元代）

南岳高僧开道场，阳羡贡茶传四方。蛇衔事载《风土记》，客寄手题春雨香。

故人惠泉龙虎蹙，吾兄紫笋鸿雁行。安得茅斋傍青壁，松风石鼎夜联床。
再用前韵
袁甫（宋代）

两地参天命曰人，灵龟端合取诸身。
笑渠到处间寻觉，直信人言井有仁。
谢兴之饷鱼肉二酱二首 其二
葛胜仲（宋代）

盎盎鹅儿酒，风卮起微浪。何以侑芳樽，莼羹调得酱。

彘肩与鱼乙，佳惠过台饷。黄雀酿披绵，江鲟斫玉板。

对之无留觞，固已号佳馔。持此配藜羹，更增贫士赧。
阮郎归
俞士彪（清代）

飞琼底事下瑶池。妆成无限思。为寻春色到芳堤。

轻风吹欲飞。

垂柳弱，妒腰肢。齐纨素手携。人间难觅恁芳姿。相逢值得痴。
嘉定六年皇后阁春贴子词五首
真德秀（宋代）

圣德天同大，熙然万物春。
谁知□载厚，发育辅深仁。
成都杜五一府君之葬某新有丧不得为文以侑虞
魏了翁（宋代）

尚记维川死，今年又哭公。
琴声辞夜月，书叶卧春风。
儿女数行泪，亲朋十九空。
我翁方念母，忍泪课儿冲。
寄和叔 其二
李正民（宋代）

飘泊柯山二十春，琴书索莫困埃尘。忆攀杨柳当年别，愁见桃埃几度新。

公业有田犹告乏，渊明解绶便忧贫。浮生种种皆为累，况是羁栖一旅人。
禽言九首 其六 脱布裤
刘克庄（宋代）

贵家纨裤金梭织，贫家布裤才蔽膝。半夜打门持文书，脱裤贳酒待里胥。

何时赎裤要禦寒，亦为官掩催租瘢。
醴泉寺高阁瞻眺有怀范文正公
王士祯（清代）

风雨湖上来，萧条洒飞阁。殷雷起眉际，极目穷寥廓。

遥天压烟起，空濛气磅礴。大泽盘蛟龙，斜风偃雕鹗。

却眺鸿濛中，日光远回错。草木暗四山，急淙鸣万壑。

怅然思古人，《大雅》何时作。
南歌子
黄庭坚（宋代）

诗有渊明语，歌无子夜声。论文思见老弥明。坐想罗浮山下、羽衣轻。

何处黔中郡，遥知隔晚晴。雨余风急断虹横。应梦池塘春草、若为情。
安晚先生送自赞太上感应篇帙首御题诸恶莫作
陈起（宋代）

稽首玄真像，当年助我军。
龟蛇裨圣武，龙凤焕奎文。
剑耸烧空焰，旗翻渡海云。
上公传琬琰，分惠感慇勤。
虞美人（赠卢坚叔）
张孝祥（宋代）

卢敖夫归骖鸾侣。相敬如宾主。森然兰玉满尊前。举案齐眉乐事、看年年。

我家白发双垂雪。已是经年别。今宵归梦楚江滨。也学君家儿子、寿吾亲。
登楼
陆游（宋代）

从来好境遍人间，无奈劳生自欠闲。
江近时时吹白雨，楼高面面看青山。
歌声哀怨传三硖，行色凄凉带百蛮。
流落爱君心未已，梦魂犹缀紫宸班。
刘子澄远寄羊裘且有怀仁辅义之语戏成两绝为谢以发千里一笑 其一
朱熹（宋代）

短棹长蓑九曲滩，晚来闲弄钓鱼竿。几回欲过前湾去，却怕斜风特地寒。
小雪初晴夜坐有怀倪若谷中舍
赵完璧（明代）

小雪初晴永夜寒，挑灯长忆老倪宽。襟涵渊海探非易，调入阳倪和更难。

云冷雁声人不寐，窗虚月转漏将残。小桥犹自限南北，孤负良宵兴未阑。
禅人写师真请赞 其十六
释慧远（宋代）

不参鼻祖禅，不使冬瓜印。倒拈定命索，单提不犯令。

天堂地狱定能收，佛界魔宫任意游。因寻清水闸，误入赤城州。
常雩斋居
弘历（清代）

宜旸宜雨信无违，茂对清和丽琐闱。敢诩休徵符肃又，不忘敕命凛时几。

斋宫籁静猊烟直，高阁宵清玉漏稀。却忆迩年当此际，望云常自夜披衣。
赠少司寇曾前溪南还
张永明（明代）

世讲投情三十年，赤墀环佩共朝天。羡君义气驱千古，愧我官联躐后先。

叠叠骊歌燕水北，悠悠云树剑江边。满轮物色询黄发，龙卧东山未许坚。
菩萨蛮 春愁二首 其一
尤侗（清代）

鹦哥啄碎花须落，晓风低弄秋千索。刚上一重楼，青山又送愁。

几番寒食雨，柳絮依人舞。春梦晚归家，小池闻暮蛙。
次董太史赠万鹿园总戎之作二首 其一
尹台（明代）

东望长淮接济流，舳舻转饷亘神州。才猷君过祭征虏，意气吾怜马少游。

画幕天回千里色，牙旗风飐九河秋。中原但遣貔貅静，莫问将军老不侯。
与应真遇
释居简（宋代）

神游八极乘风车，小复按辔凌谽谺。龙湫下瞰不咫尺，下有深窦无底无津涯。

应真长年一扪膝，俯观尘滓井底蛙。朝来岩室忽阒寂，水流山空鹊槎槎。

浮云出岫杳杳不可絷，锡声小振巅云丫。问之何以出山去，一笑不知山日斜。

共看八纮净如洗，五云明洁从东嘉。山川所钟一人耳，半千千载何其遐。

经纶才大辅以德，八斗一石初何加。天公不忍世寂寞，憖遗一老为国华。

一经指授豹则虎，未获印可龙仍蛇。去寻宿觉言外意，助发康乐毫端花。

粲然颖脱世间语，简古佶屈仍聱牙。称扬此老长不老，岂惮弱水蓬莱赊。

纶巾羽扇凛如画，恍然来泛丛霄楂。群仙奔走敬且肃，百神呵护严不哗。

知公醉经不以酒，玉盌自浇新露芽。谓言正传仅如缕，邪说诐行纷于麻。

正音一震击聋瞽，洗空乱耳秋池蛙。廉隅道丧日滋甚，习俗侈靡相矜誇。

清风俭德起颓俗，革去极侈仍穷奢。黄金羁勒驾款段，青丝络头闲渥洼。

小施尺箠试鞭策，驽骥庶毋遗等差。振衣小作一年别，伛指盈阙之虾蟆。
次韵和真定李侍郎新创流杯
韩琦（宋代）

不有浮觞乐，谁知爱客深。投醪当席意，修禊昔贤心。

自至疑仙术，虚来协道襟。去留虽任物，斟酌孰窥阴。

阻挹斋中酒，空劳塞上吟。清潭时一望，搔首莫能簪。
拟唐人边庭四时怨 其三
周永铨（清代）

昨夜西风入戍楼，前军移帐急防秋。阴山猎火龙沙月，同照征夫出塞愁。
新作布裘二绝 其一
周紫芝（宋代）

青裘短袂瘦躯长，拄杖横担古锦囊。变尽形容人不识，家僮应怪贺知章。
容春轩六咏 其三 先春台
邵宝（明代）

两树分红白，同然见复心。开花还结子，吾道古犹今。
次韵喜雨
程洵（宋代）

敲窗打叶不胜繁，洗尽黄尘万里昏。便有清风生远树，祇牵孤里绕归村。

新粳想见黄堆野，老柳犹能绿映门。自笑年来诗事废，得君强韵缩肩跟。
走笔奉酬伯昌示潇湘烟竹图
沈辽（宋代）

三年潇湘客，不厌潇湘游。二水相会处，下有白蘋洲。

洲上多美竹，出没清浅流。森森百顷青，玉簳长与修烟浮。

岁久无人采，往往半折古岸头。坡陁上下不知际，直接九疑千古愁。

当时古人相会处，至今作亭在林幽。最爱苦雨时，吾尝棹轻舟。

乐与渔人相往返，其意岂在网与钩。由来古人能放达，何必傲王侯。

洛阳公子有佳致，落笔直与造化侔。方拿抨图止数尺，写出潇湘千里秋。

南山老夫谢世故，一榻静卧如浮沤。遣使持书远相示，欲与老夫醒病眸。

老夫困瘁不知报，世上谁为王子猷。
朴庵
释绍昙（宋代）

确实行藏与古俦，略无半点诈明头。
竖粗拳验方来眼，未跨门时见便休。
寄橙与孙叔康
韦骧（宋代）

金包磊落冒朝阳，煇映秋林气燄长。带露摘来盈翠笼，披云擎去荐黄堂。

野芹谩欲分微意，杯菊应嫌夺异香。沙上木奴还可贡，题书须待洞庭霜。
月夜敲砧
王镃（宋代）

沉沉万籁满天星，药兔秋声处处明。
落尽灯花人欲睡，一檐桐影捣衣声。
石潭观鱼
蒲寿宬（宋代）

拂石搘颐久，閒心寂似初。
不知浑是水，宁觉我非鱼。
欲数犹疑幻，相看若在虚。
星星双鬓影，何事入方诸。
秋怀
寇准（宋代）

轻云不动日微阴，高树无风秋色深。
独听暮蝉临水坐，十年林壑阻归心。
山行
罗与之（宋代）

尽日留连兴未阑，寒鸦背负夕阳还。
遥知今夜空窗梦，只在江南水石间。
溧阳史侯祠庙图
杨士奇（明代）

水色山光明栋宇，溧阳独有故侯祠。犹闻邑里怀遗爱，况是云仍切孝思。
偈颂一百五十首 其七十八
释心月（宋代）

说时默，默时说。处处投机，门门合辙，正是虚空里钉橛。
寓三河王内翰先生惠新泉细茶诗以奉谢
林廷模（明代）

南涧清流北苑芽，玉堂人赠玉川家。唤青忙剖船头竹，浮白旋凝碗面花。

手阅月团差足拟，身临钓石底须誇。生平苦抱文园病，从此金茎望可赊。
春日六言十二首
刘克庄（宋代）

不肯肩随谄子，幸留面见严君。
晚驾笨车还里，岁将麦饭浇坟。
次迟韵二首
苏辙（宋代）

世事非吾忧，物理有必至。
常阳百川竭，顾亦防雨耳。
阴阳相纠缠，反覆更自治。
幽怀澹不起，默坐识其意。
长子念衰老，远行重惭愧。
疏慵身似僧，岑寂家近寺。
但闻事日新，未觉吾有异。
器鍠本自出，藩角徒不遂。
得失众共知，穷达佛所记。
要令北归日，粗究一大事。
鼓吹铙歌十五首 其二 思悲公篇
何承天（南北朝）

思悲公。怀衮衣。东国何悲公西归。公西归。流二叔。

幼主既悟偃禾复。偃禾复。圣志申。营都新邑从斯民。

从斯民。德惟明。制礼作乐兴颂声。兴颂声。致嘉祥。

鸣凤爰集万国康。万国康。犹弗已。握发吐餐下群士。

惟我君。继伊周。亲睹盛世复何求。
日彰法师得旨还山王生作泉石閒斋图予题诗其上以为赠行
释宗泐（明代）

奉诏还故山，江船复东下。独帆如飞鸿，秋日照平野。

王侯赠新图，山水俨幽雅。石崖天际高，茅屋长松下。

清香散佛龛，妙观了空假。白云席上生，碧溜阶前泻。

神清境自閒，所适无取舍。佳趣政在兹，健笔老能写。

乃知遗世情，独有还山者。安得添我身，閒斋共潇洒。
呈永叔书事
王珪（宋代）

诏书初捧下西厢，重棘连催暮钥忙。
绿绣珥貂留帝诏，紫衣铺案拜宸香。
卷如骤雨收声急，笔似飞泉落势长。
十五年前出门下，最荣今日预东堂。
松筅同希颜钦叔裕之赋
麻九畴（金朝）

牺尊青黄灾木命，羁绊剪剔伤马性。折松为筅得之天，此君幸免戕残横。

初缘形似有代无，不料奇功乃差胜。人间斤斧不须劳，坐中活火鸣笙箫。

千秋蛰骨养霜雪，一日奋鬣翻云涛。岩烟击拂殷雷起，颠风蹴踏银山高。

莫嫌勺水懦无力，如捲三江都一吸。借汝岁寒姿，扶我衰朽质。

埽除幻梦不到眼，洗刷埃霾下胸臆。扪霞直与羡门期，一笑桑田海波白。
春夜雪再用韵十首
杨公远（宋代）

数声爆竹入新年，万子千红信为传。
巽二搀先施妙手，花开倾刻更堪怜。
玉楼春 其六 用韵答子似
辛弃疾（宋代）

君如九酝台黏𧣴。我似茅柴风味短。几时秋水美人来，长恐扁舟乘兴懒。

高怀自饮无人劝。马有青刍奴白饭。向来珠履玉簪人，颇觉斗量车载满。
晓登燕公楼
陈与义（宋代）

栏干纳清晓，拄杖追黄鹄。
燕公不相待，使我立於独。
雾收天落川，日动春浮木。
举手谢时人，微风吹野服。
侍蒋太夫人滕王阁小宴
胡慎仪（清代）

章城何幸遇仙俦，会向江楼纪胜游。一片夕阳红蓼岸，数声渔笛白蘋秋。

西山雨过烟光碧，南浦风翻雪浪浮。自愧暂依乔荫下，敢同兰桂占先筹。
雨霖铃·乾元资始
王吉昌（元代）

乾元资始。偶坤柔成物，默契天癸。推移造化清虚，运三要、五行癸水。九气腾空六阴静，潜生烟紫。显降升消息还元，玉窟三花吐金蕊。虚皇宝藏风琴美。送青娥、离宫宴赤子。螺杯滟滟香浮，恣洪饮、写真情喜。物外巍巍，阳体露、出离生死。相旷代、贩骨轮流，了了今生止。
百舌
顾逢（宋代）

得意春风里，山林异样鸣。
虽无三寸舌，解作百禽声。
巧处难求色，听时可辨名。
金笼容不得，应是愧流莺。
伯兄新楼十首
王柏（宋代）

不嫌陋巷据坡头，旋斸烟莱著小楼。
面面有山殊不恶，倚阑销尽半生愁。
予久客思归以秋光都似宦情薄山色不如归意浓为韵言志约金溧诸友共赋寄钱唐亲旧 其十三
仇远（元代）

游子悲凛秋，秋尽行当冬。雨露变霜雪，寒色日以浓。

岂无紫绮裘，绽裂谁与缝。不如早还家，山林专素封。

扫松栖霞岭，结茆慧日峰。山南与山北，春风入修筇。

时止可以止，道隆从而隆。抱膝且长吟，吾其师卧龙。
吴王挽词
徐铉（宋代）

土德承余烈，江南广旧恩。
一朝人事变，千古信书存。
哀挽周原道，铭旌郑国门。
此生虽未死，寂寞已销魂。
次韵
刘克庄（宋代）

不惟慵进取，兼亦断知闻。
交友赤松子，弟兄孤竹君。
共寻对床约，更割半山分。
新敕冰衔峻，何须刻籍文。
纵笔
陆游（宋代）

雪晴蓼甲红，雨足韭头白；虽无万钱具，野饭可留客。
和叶少蕴慈感蚌珠
曾纡（宋代）

不知一壳几由旬，能纳须弥不动尊。疑是吴兴清霅水，直通方广古灵源。

月沉浊水圆明在，莲出污泥宝性存。隐现去来初一致，莫将虚幻点空门。
偈颂一百零二首
释慧远（宋代）

今朝腊月二十，依旧眼横鼻直。
从头收拾将来，恰此一棚杂剧。
便是抹土涂灰，我也阿谁相识。
九百木大小进，处分全由节级。
忽然出至棚前，也解打躬相揖。
驼起要打便打，放下要泣便泣。
蓦然冷笑一声，笑倒判官五十。
喜小孤山开江舟行无阻
王佐（汝学）（明代）

小孤卧江江水回，盘涡转毂入山隈。山隈吸风盘转急，北客舟人相看泣。

女娲立极巧无施，大禹济川功未及。圣王手把天地户，江海顺流天地助。

昨夜风雷檄巨灵，劈开山背放江行。南来北去安流里，圣德神功岂可名。
嘉佑三年九月受命来岭外七年十一月得请知济
李师中（宋代）

镇抚四夷吾道在，可怜壮志日因循。
四年尽瘁今归去，不负斯民只负身。
悼妓
崔涯（唐代）

赤板桥西小竹篱，槿花还似去年时。

淡黄衫子浑无色，肠断丁香画雀儿。
学无学颂一十五首
释印肃（宋代）

翠竹山茶映落霞，猿啼鹊噪道谁夸。
一叶坠时秋遍界，春风微动一时花。
寄伯兄兼问子文 其二
彭汝砺（宋代）

壮志当年欲请缨，孤踪今日尚飘萍。尘埃易染羁容黑，气义难邀俗眼青。

冯客剑寒长自击，伯牙弦古欲谁听。风云勇胆驰燕塞，社稷丹心望汉庭。

思入鹡原愁四散，梦驰莺谷涕双零。客悰愿托诗情见，吟尽清宵卒未醒。
寄罗浮庞镇卿四首 其四
黄衷（明代）

松炬宵悬万壑光，长窥千古思茫茫。朱明洞口逢瑶草，乞与幽人煮石房。
听范玄长吟
施肩吾（唐代）

声声扣出碧琅玕，能使秋猿欲叫难。

诗兴未穷心更远，手垂青拂向云看。
涿郡先主庙二首 其二
赵秉文（金朝）

当时五丈桑，墙头摇羽葆。草木尚有情，人心不如草。

缅怀车盖翁，三顾隆中老。乾坤一草庐，鼎足事已了。

艰危奉命际，流涕出师表。一时会风云，千古事蘋藻。

野农复何知，尚说官家好。筳卜传神语，瓦釜荐行潦。

泸水耕馀村，范阳行处道。天留西日迟，地狭东风早。

风霜惨燕雁，岁月愁蜀鸟。亦复梁父吟，尘埃惊潦倒。
贺筵占赠营妓
杨汝士（唐代）

郎君得意及青春，蜀国将军又不贫。

一曲高歌红一匹，两头娘子谢夫人。
春日晚晴
苏舜钦（宋代）

人言春雨好，更好晚来晴。树色通帘翠，烟姿著物明。

得泥初燕喜，避弋去鸿轻。谁见危栏外，斜阳尽眼平。
仲冯北使
刘攽（宋代）

极北空同戴斗星，越疆犹有短长亭。汉朝正朔原无外，边地山河不见经。

雪拥旃裘绵欲折，冰生湩酪酒初醒。我家四世俱持节，送尔皇华却涕零。
题化度寺竹间亭
黄公度（宋代）

羸骖踏遍乱山青，薄宦羁人醉未醒。
破午停鞭得幽寺，眼明初见竹间亭。
和仲咸诗六首之一和与喻丰阳夜话
王禹偁（宋代）

泽国来朝积岁年，商山相遇话乡原。
郄诜重折月中桂，陶令未归江上村。
岚气滴空无限翠，泉声通夕有何冤。
寒灯挑尽芳樽竭，所得新奇尽雅言。
题钱选画长江万里图
杨维桢（元代）

神禹划天堑，横分南北州。
只今天不限南北，一苇绝之如丈沟。
洪源发从瞿塘口，险峡中擘争黄牛。
括汉甲湘会沆澧，二妃风浪兼天浮。
青山何罪受秦赭，翠黛依然生远愁。
洞庭微波木叶脱，有客起登黄鹤楼。
老瞒横槊处，酾酒浇江流。
江东数豪杰，乃是孙与周。
东风一信江上发，从此鼎国曹孙刘。
吴南魏北后，倏忽开六朝。
江南龙虎地，山水清相缪。
渡头龙马王气歇，洲边鹦鹉才名留。
新亭风景岂有异，长江不洗诸公羞。
宫中金莲步方晓，后庭玉树声已秋。
何如一杯酒，锦袍仙人月下舟。
解道澄江靓如练，醉呼小谢开青眸。
铁厓散人万里鸥，拙迹今似林中鸠。
不如大贾舶，江山足胜游。
腰缠足跨扬州鹤，楼船不用蓬莱丘。
平生此志苦未酬，眼明万里移沧洲。
乌乎！楚水尾，吴淞头，山河一发瞻神州，孰使我户不出
兮囚山囚。
己亥杂诗·九十六
龚自珍（清代）

少年击剑更吹箫，剑气箫心一例消。
谁分苍凉归棹后，万千哀乐集今朝。
湖下对雨有怀天渊老禅
戴良（元代）

空濛暗遥甸，渐沥响高树。
乍萦林表来，复洒重湖去。
潇潇孤兴发，望望寒川暮。
念与道人期，云深不知处。
过衡阳晚宿
李曾伯（宋代）

雨后春寒冽，山前夕照斜。
身犹寻垒燕，声杂宿林鸦。
过岭尚千里，隔村能几家。
毋嫌茅店恶，窗下有梅花。
赠辉书记二首
刘克庄（宋代）

野老柴门不惯开，有僧飞锡自天台。
前身莫是寒山子，携得清诗满袖来。
紫骝马·黄金络头玉为{左角右夐}
许顗（宋代）

黄金络头玉为{左角右夐}，蜀锦障泥乱云叶。
花间顾影骄不行，万里龙驹空汗血。
露床秋粟饱不食，青蒭苜蓿无颜色。
君不见东郊瘦马百战场，天寒日暮乌啄疮。
顺州马上望古北诸山
刘敞（宋代）

平原不尽对群峰，翠壁回环几万重。背日映云何所似，秋江千丈碧芙蓉。
香橘二首 其二
李石（宋代）

千林独觉一林芳，秾碧搀先送晓光。鲁酒未妨杯雪冷，麝兰半杂袖风香。
次张同年德父移松杉石楠海棠各赋一首 其三
彭汝砺（宋代）

石楠梭木照春山，颜色纷纷乱碧丹。剩叶如云散幽冢，清阴为盖覆灵坛。

沾濡细雨生秋色，摇撼惊风长夜寒。应并孤松长共老，好栽慈竹与同看。
恭挽宣仁圣烈太皇太后四首 其一
毕仲游（宋代）

受遗开嗣圣，约礼避前人。听览从公议，艰难付老臣。

宫车闾阖晚，帐殿巩原春。似待吾君长，云轩即上宾。
子瞻去岁春侍立迩英子由秋冬间相继入侍作诗
黄庭坚（宋代）

赤壁归来入紫清，堂堂心在鬓雕零。
江沙踏破青鞋底，却结丝絇侍禁庭。
铁船峰
吴国伦（明代）

天风吹席挂庐峰，棹鼓无声云汉重。
一自铁船飞不去，至今山泽吼双龙。
皆春
胡仲弓（宋代）

黄钟一萌动，物物皆阳春。
天地妙囊签，满腔都是仁。
送治中杨司直
袁燮（宋代）

岷蜀古多士，声名争颉颃。近代推三苏，奋发眉之阳。

君侯亦眉推，源委故深长。少日随游宦，中年擅词场。

笑谈掇高科，步武联周行。蟠胸富筹策，振羽方翱翔。

一朝遽勇退，万里还故乡。名邦赞佳政，海沂还复康。

无计留君行，临分徒自伤。我亦归旧隐，后会殊渺茫。

小儿获同升，此好固难忘。流俗久颓敝，枨也焉得刚。

期君懋远业，志气常坚彊。
三月二日被命祈晴上天竺舟中得六绝句
刘克庄（宋代）

无尽谈空学，纵横胆似天。
如何兜率说，不肯许他禅。
湖州取解述情
孟郊（唐代）

霅水徒清深，照影不照心。白鹤未轻举，众鸟争浮沉。

因兹挂帆去，遂作归山吟。
赠承天邃岑
释德洪（宋代）

长沙大虫今尚在，眼吻开合珠光彩。妙年凭陵舌翻海，衲僧呼光丛林客。

迩来头有把茅盖，栽田博饭自扶耒。禅道从他别人会，且复闲眠搔痒背。
和王晋卿都尉荼蘼二绝句 其二
苏辙（宋代）

后圃荼蘼手自栽，清于芍药酽于梅。旧来诗客今无几，三臭馨香懒举杯。
书巢五咏 其三 故纸
陆游（宋代）

时来偶见收，过时自当退。岂惟裁纸尾，亦或用牍背。

人情有贵贱，志士感兴废。库中九万张，视我犹前辈。
同李文溪游通天窍
包恢（宋代）

石如红玉间乌金，上与天通直下临。
中似室庐犹短浅，外多窟宅却幽深。
公真清献游同昔，我匪元公趣异今。
但幸附名镌在石，当坚一介不移心。
孙武私印为渊如观察作 其二
顾千里（清代）

为有英威抵虎符，土花蚀处有模糊。将军破楚功多日，别铸黄金斗大无。
经丰城剑池诗
阴铿（南北朝）

清池自湛澹。
神剑久迁移。
无复连星气。
空余似月池。
夹筱澄深渌。
含风结细漪。
唯有莲花蕚。
还想匣中雌。
第一百七十七
文天祥（宋代）

男儿生世间，居然成濩落。
鸾凤有铩翮，虹霓就撑握。
经绮岫故宫
林鸿（明代）

行人晓饭青山里，驱马苍茫经洛水。昔闻绮岫盛繁华，不谓荒凉今若此。

忆昔行宫初搆时，梯岩驾壑相逶迤。美人桂殿夜看月，公子柘弓朝射麋。

翠华一去金门锁，露殿飞萤山叶堕。往事吹残牧笛风，危基半入樵人火。

今古消沈能几回，春风依旧野花开。君王巡狩不复见，禾黍空山鸟雀哀。
香蠃
岳珂（宋代）

金相玉质介为裳，一骑红尘自远方。
籍挂众香椒桂国，身居大海水云乡。
丁蠃荐醢体犹具，甲煎流芬名未亡。
举酒便应酬一醉，尊前风味试平章。
和韦苏州二十首 其二 烟际钟
赵秉文（金朝）

近壑敛暝色，远山犹夕晖。声从烟际起，复向烟中微。

随风散林野，渡头人未归。
东庄小留四首
陈造（宋代）

亲朋樽俎日周旋，无限欢情到酒边。
底许挤排作尊客，只令抚己叹衰年。
寄内
沈瑜庆（清代）

平生狎江海，洄溯长淮堤。老妻解和悦，诸儿亦角犀。

舍我避炎暑，结邻杂羌氐。金焦留后约，娇女相携提。

官书稍留滞，古人时与稽。秋高意弥健，宦情吾不迷。

侍人能将意，更看玉照题。
游列真观刘道士拉上潮际观渔
赵汝回（宋代）

珠宫何岧峣，前江后层嶂。
开山者何人，萧梁山中相。
窃惟经营者，岂曰此幽赏。
地灵宜仙事，境寂销俗相。
既积惜水功，帝命使瀛丈。
手泥烧丹灶，岁久化黄壤。
石突古殿出，磵循阴廊响。
道人如修静，我岂陶官长。
偶结清净缘，下榻税尘鞅。
夜报前溪渔，命将鱠享。
撑篷待月来，架桨乘潮上。
秋高气凄澹，清极思超敞。
暂废一夕眠，庶蒙列真奖。
禅人并化主写真求赞
释正觉（宋代）

雪浸发根，秋生眼棱。
肯月泉头客，清风楼上僧。
潮翻麈尾兮蹴踏龙象，风旋羊角兮变化鲲鹏。
主盟佛事，最得人憎。
贻高谠
方干（唐代）

都缘相府有宗兄，却恐妨君正路行。
石上长松自森秀，雪中孤玉更凝明。
西陵晓月中秋色，北固军鼙半夜声。
幸有清才与洪笔，何愁高节不公卿。
淮河水
赵崇嶓（宋代）

秋风淮水白苍茫，中有英雄泪几行。
流到海门流不去，会随潮汐过钱塘。
紫阁
章惇（宋代）

我生山水乡，习得山中乐。每观唐人诗，梦寐思紫阁。

欲为秦山行，常苦道路邈。君言旧曾游，使我心踊跃。

我今既西来，而子滞天角。云山空在眼，诗酒乖侑酢。

谁题壁间诗，岁久墨色薄。人生定能几，当此感离索。

积霭浮青春，落日满岩壑。骊龙俨将驾，顾我犹淹泊。
开岁连日有阴雨
孙嵩（宋代）

新草天涯入断魂，若为有意眺郊原。
只因老子春愁少，须著萧萧雨暗村。
闻蛩
奎林（清代）

殊方冷暖候难同，入夜虫吟初夏中。孤客莫悲秋意早，玉关原自阻春风。
鹧鸪天·嫩绿重重看得成
范成大（宋代）

嫩绿重重看得成。曲阑幽槛小红英。酴醿架上蜂儿闹，杨柳行间燕子轻。
春婉娩，客飘零。残花浅酒片时清。一杯且买明朝事，送了斜阳月又生。
郁簿以侍御李公顷宰中山清赏图诗轴相示因赋
虞俦（宋代）

中山清赏好家风，父母犹能说此翁。谁与画图传浙右，更馀诗此满江东。

日边纵识双凫舄，天上难留一马骢。投绂归来名愈重，橐金虽尽乐何穷。
涤愫
郑樵（宋代）

天命既倒悬，将身费椒糈。
朝行畏日薄，暮行畏龃龉。
娵娃虽见珍，宁嫭心未许。
展转溷餔歠，敢俟庆云举。
元夕侍宴豳风亭观灯
严嵩（明代）

节值燃灯夜，金宫赐御筵。千年逢此席，万寿愿齐天。

瑞拥阶蓂雪，芳含花树烟。无穷太平历，长奉圣人前。
韦谯公挽歌二首 其二
张说（唐代）

国骋双骐骥，庭仪两凤皇。将星连相位，玉树伴金乡。

歌舞侯家艳，轩裘戚里光。安知杜陵下，碑版已相望。
送张君实赴制举
李新（宋代）

不用名矜自半千，高才十二许争光。
乘轺远道三千里，下笔谈王数百篇。
忠胆自能倾白日，决科时似选青钱。
山城送别无他祝，早属登瀛第一仙。
御宴送李宣徽
司马光（宋代）

匈奴旧畏李将军，今日重来几代孙。旗尾飘扬山烧裂，马啼腾踏塞尘昏。

降王稽颡朝南阙，天子垂衣御北门。幕府事闲刁斗静，碧潭佳景日开樽。
蔡文姬归汉
王世贞（明代）

汉相肇休业，威揽遍九围。维昔先臣邕，蒙志赴屯夷。

太阳下回光，寒灰亦不遗。黄金驰大卤，穹庐出蛾眉。

朝辞单于庭，夕宿广川湄。众鸟媚其巢，接翼竞言归。

羁鹄将雏去，傍徨复置之。仰悼双星色，俯割所恩私。

秦关忽在望，禾黍正离离。庄馗改故迹，人民能不非。

不敢称董仇，戎首竟为谁。韶齿掷边塞，中原渺焉依。

冉冉崦嵫景，条桑沐馀晞。荃蕙化蓬茅，何能荐庭阶。

宝鉴既已毁，拂拭愧光辉。寄语闺中质，千金当自持。
正月初三日送叔宜弟初离襄阳
彭汝砺（宋代）

月魄才生夜，春风恰到时。异乡愁对酒，深院静论诗。

道路嗟吾老，云霄恨汝迟。莫言明日别，徒益鬓边丝。
鲁国之法
吕不韦（先秦）

鲁国之法，鲁人为臣妾于诸侯，有能赎之者，取金于府。

子贡赎鲁人于诸侯，来而让不取其金。孔子曰：“赐失之矣。夫圣人之举事，可以移风易俗，而教导可施于百姓，非独适己之行也。今鲁国富者寡而贫者多，取其金则无损于行，不取其金，则不复赎人矣。”

子路拯溺者，其人拜之以牛，子路受之。孔子曰：“鲁人必拯溺者矣。
夜闻桂香
薛季宣（宋代）

秋香烈烈锁房栊，龙麝腥膻不易同。清素月中留夜魄，芬芳林下有家风。

记惟密雪开梅萼，忆过疏篱采菊丛。独有平泉旧诗句，浪誇金粟竟非工。
寄襄州程大夫
陈师道（宋代）

中年为吏晚专城，不独身荣府亦荣。
江汉风流见羊杜，相门经术有韦平。
十年一别音书绝，万里相看骨肉情。
今代庞公入城府，定将悬榻与逢迎。
奉和子华秋怀四首
陆文圭（元代）

况值艰难日，那当老病身。
后生欺旧辈，俗吏笑高人。
易扫张超雾，难清庾亮尘。
监梅正相得，鼎能盍调新。
晚秋郊居八首
赵蕃（宋代）

蔓草依依网作窠，荒庭寂寂蚓能歌。
人言病久须閒默，习气相攻未易诃。
声声慢 岩桂
姜特立（宋代）

云迷越岫，枫冷吴江，天香忽到人寰。满额涂黄，别更一种施丹。

天教素秋独步，笑同时、霜菊秋兰。最好处，向水阶月地，把酒相看。

应有骚人雅韵，将胆瓶筠管，簇向屏山。野店云房，争待结屋中间。

无奈猖狂老子，架巢卧、风露清闲。待早晚，约姮娥、同住广寒。
题荆浩画青山白云卷
薛琦（宋代）

渺渺山上山，隐隐树边树。
鸡犬不闻声，居人在何处。
扁舟载酒来相寻，古木苍苔一径深。
白云不飞青山舞，谁悟荆生点笔心。
和傅寺丞竹稳之什·载酒
陈宓（宋代）

烂熳胸中辞，纵横笔下字。
山阴觞咏行，少长亦毕至。
前贤岂好饮，庶行除万事。
投辞
郭之奇（明代）

沙濈濈，石粼粼，旦旦沿洄宛在身。一水合互递赢缩，诸山屈伏渐舒伸。

波流咽声凄劳客，冈峦含意慰游人。游人事事不异昔，水山到处改芳新。

历乱人间几甲子，销磨此日一冬春。冬去春来春复暮，落花飞絮交相妒。

莺啼宛转杏催开，雁影蹁跹芦衔渡。湛湛江流上有枫，偃蹇山幽桂树丛。

冶容年少骝嘶绿，怀春游女步穿红。行乐犹言飞流电，可怜远客滞征篷。

征篷袅袅真何事，宓妃娀女俱迷自。两美必合孰为占，导言不固今姑置。

余饰方壮聊浮游，南有乔木未可休。肠断祇叹西方美，回首徒歌池北流。

谁能念子空懆懆，且复偕我自繇繇。时当避贤应乐圣，日逢戒心亦居命。

吟卧随缘昏旦资，居诸忘却暑寒迸。明月邀杯影同人，永昼分眠睡为政。

有时梦入雨云深，不知醉起风雷盛。三旬一苇恣沉浮，千里万重纷送迎。

已觉长江滚滚辞，缘溪辗转百川差。夹陵右左回天窄，积石后先划水危。

哀壑夜声多惆怅，黯林晓气半迷离。迟迟采桑伤少妇，萋萋卉木怨娇鹂。

牛羊既下村烟闭，云水昏森山鬼疑。自是倦愁生恍惚，时物何心乱客痴。

噫嘻置置勿复道，灯前起舞影相劳。四千里游未飘蓬，百五日来堪潦倒。

诗篇双袖见闻驱，迩来颇觉窥深造。囊中一钱留得看，肘后诸方静相告。

此身行止信浮云，周流乎天亦所好。祇今舍棹始驱车，地近顿宽饥渴躁。

陟彼崔嵬疲仆夫，忽惊霢霂披襟帽。迷云咫尺袖中生，积雨晨昏驱前导。

萧摵回林醉不醒，崩奔鸣壑纷如倒。望望犹入最高头，累累建瓴成伏抱。

汀州天上语传呼，潮海水中意可到。层峰出足起怀舒，远岫交襟凭望扫。

所愁前岭欲移文，投辞急濑烦先报。
答王戎部孝凤见寄
吴坤修（清代）

别去惟余两鬓皤，离怀可奈故人何。不堪万里飘零甚，况值中年感慨多。

夜雨几时同把酒，朔风今日尚横戈。千秋独羡鸱夷子，一舸偏能访苎萝。
题永嘉梦草堂
真山民（宋代）

留得斯堂万古名，江山不敢闭英灵。池光曾染吟边墨，草色犹如梦里青。

南浦诗香流未歇，东家魂冷唤难醒。当时园柳俱尘迹，惟有鸣禽尚可听。
南歌子 其一
范成大（宋代）

槁项诗馀瘦，愁肠酒后柔。晚凉团扇欲知秋。卧看明河银影、界天流。
鹤警人初静，虫吟夜更幽。佳辰只合算花筹。除了一天风月、更何求。
之官庐州初至仪真寄原甫
刘攽（宋代）

家居非不欢，禄仕亦岂急。愧身无所劳，而兹养生给。

方刚幸未艾，黾勉冀有立。谫智无远图，挈瓶庶云及。

圣教非一方，吾愚宁妄执。所惭鹪蝘微，不过枝与粒。

悠悠我之思，去去异乡邑。大江浩东流，客悲莽交集。

登船眺洲渚，暝色际日入。鬒变谁昔然，怅焉寄兹什。
偈颂一百四十一首
释师范（宋代）

清寥寥，白滴滴。
匙挑不上，针劄不入。
是则是，须知花发不干春，
切忌寒灰煨杀人。
高阳台 过拂水山庄感事
李良年（清代）

屋背空青，墙腰断绿，沙头晚叠春船。一笛东风，斜阳淡压荒烟。

尚书老去苍凉甚，草堂西、南渡明年。倚香奁、天宝宫娥，爱说开元。

松楸马鬣都休问，却土花深处，也当新阡。白氎红巾，是非付与残编。

石家金谷曾拌坠，甚游人、尚记生前。更悽然、燕又双飞，柳又三眠。
暮秋有怀王四季夷
陆游（宋代）

镜湖西畔小茅茨，红叶黄花秋晚时。
天阔素书无雁寄，夜阑清晚有灯知。
功名蹭蹬初何憾，朋旧乖离未免悲。
遥想扁舟五湖口，阻风中酒又成诗。
席上送刘都官
欧阳修（宋代）

都城车马日喧喧，虽有离歌不惨颜。
岂似客亭临野岸，暂留樽酒对青山。
天街树绿腾归骑，玉殿霜清缀晓班。
莫忘西亭曾醉处，月明风溜响潺潺。
次韵宁徽言学士立春六绝 其六
张扩（宋代）

野人破衲度穷冬，枕上馀寒散晓风。春事苦无关我处，茶烟药臼了龟蒙。
登第一山
袁说友（宋代）

极目俄登最上岩，秋风衰草塞云閒。
漫游江浙几千里，今识东南第一山。
志士逢时宁恨晚，壮怀有泪不须潸。
兴亡自古知多少，天道何曾不好还。
丞相大观文马公先生挽词三首
方回（元代）

四载咸淳相，艰哉去国情。
极知几事密，或遂好谋成。
董卓徵荀爽，陈桓免晏婴。
为公翻左汉，尚觉寸丹明。
入灵隐寺
刘一止（宋代）

石泉苔径午阴凉，手撷山花辨色香。度岭穿松心未厌，好闲反为爱山忙。
南湖绝句戏高彦应司理 其五
谢逸（宋代）

碧瓦朱甍午影凉，软风翻袂送清香。荷花也似知秋近，故敛羞容避夕阳。
代诸国老寿陈参议
唐璧（明代）

文星煜煜丽南天，薇省宏开玳瑁筵。金醴暖浮银晕紫，蟠桃香带露华鲜。

歌谣满耳群真醉，忠孝存心令子贤。自笑狂游淹薄宦，梦魂飞绕寿星前。
挽戴南湾
陈龙（明代）

南浦蒹葭覆钓舟，草堂人去水空流。凄凉烟月沧洲晚，憔悴霜风玉树秋。

身世百年同逆旅，功名两字等浮沤。史臣异日书高洁，东汉严光是匹俦。
奉送叔父都官知永州
欧阳修（宋代）

虎头盘绶贵垂绅，青组名郎领郡频。
画鵧千艘随下濑，听鸡五鼓送行人。
楚波漾楫萍如日，淮月开舲蚌有津。
千里壶浆民咏溢，樯乌旟隼下汀苹。
庚申度夏自适
姜特立（宋代）

透脱逍遥游外，远离烦恼浊中。
夜夜满怀明月，时时入梦清风。
静室偶书
张继先（宋代）

贫有清风明月，富无红粉膏脂。
子午凤朝元始，去来雷电相随。
雷秀才尝学诗于吕居仁能谈江西宗派中事辄次居仁韵二绝赠行 其一
王庭圭（宋代）

逐客归寻溪上居，钓竿犹挂洞庭湖。忽逢雷子谈诗派，传法传衣共一途。
沁园春 为董叔宏赋溪庄
严羽（宋代）

问讯溪庄，景如之何，吾为平章。自月湖不见，江山零落，骊塘去自，烟月凄凉。

有老先生，如梅峰者，健笔纵横为发扬。还添得，石屏诗句，一段风光。

主人雅兴徜徉。每携客临流泛羽觞。想归来松菊，小烦管领，同盟鸥鹭，未许相忘。

我道其间，如斯人物，只合盛之白玉堂。还须把，扁舟借我，散发沧浪。
汾州郑闳中学士寄蒲萄
刘攽（宋代）

汉使于阗伐大宛，蒲萄天马遍长安。绝尘无复千金骨，结实常迎八月寒。

远愧故人勤置驿，每逢樽酒为加餐。自身不得凉州牧，何以报君双玉盘。
寻胡处士不遇
韩翃（唐代）

到来心自足，不见亦相亲。说法思居士，忘机忆丈人。

微风吹药案，晴日照茶巾。幽兴殊未尽，东城飞暮尘。
晚晴
李廌（宋代）

微阳挂木杪，孤鸟下云淀。
广墟遗稻粱，鹳鹤伴凫雁。
张寺丞见讶久不致书兼惠佳篇辄用奉答
郑獬（宋代）

数日看花生怕迟，杭州更有乱花围。
为贪携酒寻春去，不及修书趁雁归。
且击壮怀期篆鼎，莫缘华发便沾衣。
谁知寂寞寒山外，万里苍鹰正苦饥。
颂证道歌·证道歌
释印肃（宋代）

法中王，最高胜，
一微尘裹光无尽。无边身相入微尘，
转大法轮常普应。
宿天庆道院
陆游（宋代）

衰病厌多事，清游谐夙心。
夜深楼突兀，岁晚柏萧森。
汲井洗灵药，焚香横素琴。
身闲境自胜，城市亦山林。
山坡羊·潼关怀古
张养浩（元代）

峰峦如聚，波涛如怒，山河表里潼关路。望西都，意踌躇。(踌躇 一作：踟蹰)
伤心秦汉经行处，宫阙万间都做了土。兴，百姓苦；亡，百姓苦。
题管建初紫宸宣对册
胡应麟（明代）

五彩毫挥白练裙，紫宸前殿召偏勤。百篇留宴唐供奉，三绝亲题郑广文。

斗色已看龙剑耀，家声重诧凤毛闻。长安多少担簦客，咫尺何人觐五云。
送邹莆田
刘克庄（宋代）

日日焚香出，天知令尹心。
租符环境少，花判入人深。
发路惟诗卷，般家亦俸金。
极为乡井惜，不是怆分襟。
行路难 其一
冯溥（清代）

长安豪贵起大屋，日食万钱苦未足。洛阳年少来上书，旁观笑破绛灌腹。

昔日信陵谋孔艰，车骑喧阗老抱关。太史犹记东门里，过者徘徊不忍还，呜呼蹑屩担簦日三喟，人生报恩会有地。
过仲兄村居 其三
吕留良（清代）

小径泥封竹，虚堂石挂萝。病愁宾客满，贫觉子孙多。

丘壑聊如此，兵戈奈尔何。平生几种意，今日慎风波。
咏柳
彭汝砺（宋代）

柳色溪头相照深，诗翁收拾寄清吟。晚风吹散千丝缕，巧系游人夜夜心。
次韵吴兴守到官见贻一首
刘一止（宋代）

步武初辞玉笋中，旌麾疑是到珠宫。窗间岩岫如争入，笔下云烟洗不空。

千里喜深车后雨，一堂仁浃扇时风。宾筵浪许陪真赏，底用蹒跚一秃翁。
月
杜牧（唐代）

三十六宫秋夜深，昭阳歌断信沉沉。
唯应独伴陈皇后，照见长门望幸心。
怀子苍
吴则礼（宋代）

烂烂白眼安在哉，只今怀抱向谁开。
端知脊梁只似铁，想见舌本长如雷。
茅屋关心句突兀，藜羹不糁胸崔嵬。
江头日日望好语，有底都无驿使来。
陈朝议挽辞 其五
黄裳（宋代）

未及归来且胜游，忽闻庭木已经秋。罗源三十年遗爱，今作还山一日愁。
陪潭倅张朝散江皋观鱼
华镇（宋代）

通守陈鱼许纵观，旋开芳宴俯江干。合围缓觉波心远，数获丰知网目宽。

何必姬姜当脆板，自多鲂鲤荐雕盘。归舟清兴知何限，湘水无风夕月寒。
冬日排闷
陆游（宋代）

地炉微火伴寒灰，垂野江云暝不开。
欲睡手中书自堕，半酣窗外雪初来。
渡头照影闻征雁，篱角吹香得早梅。
佛粥春盘俱不远，离离斗柄欲东回。
听南岳六空上人弹琴
冒愈昌（明代）

我闻唐时颖师宋义海，千载琴心应有待。
开士于今岂后身，朱弦一曲鼓青春。
春空云漠漠，春思生寥廓。
于水见潇湘，于山见衡岳。
弹为山水音，仿佛闻仙乐。
仙乐冷冷行树中，慧鸟流音和晚风。
虚言世上知音少，君自心如半死桐。
颂证道歌·证道歌
释印肃（宋代）

粉骨碎身未足酬，念渠多劫力勤修。
如今分付无人要，春晴晓雾连天碧。
呈泐潭草堂清禅师偈三首
本明道人（宋代）

不识烦恼是菩提，若随烦恼是愚痴。起灭之时须要会，鹞过新罗人不知。
宝剑篇赠卢浚卿
王立道（明代）

我有宝剑光陆离，云是干将欧冶之所为。皎如芙蓉艳朝日，风胡一见嗟神奇。

霜锋雪锷未尽试，三年玉匣寒琉璃。为君拂拭把赠君，倚袖隐隐飞氤氲。

万夫辟易走雷电，千里变化随风云。为悲异物久沦弃，聊从一击收馀勋。
湖南漕李革夫被召乃丐归
戴复古（宋代）

轩冕难遮两鬓华，官居虽好不如家。
一心懒上朝天马，要趁春风归种花。
和道损欲雪与家人小儿辈饮
梅尧臣（宋代）

阴云浓压野，风猎树高鸣。
寒禽并枝立，颇以见物情。
目前两稚子，为慰岂异卿。
欲置一壶酒，且独对妇倾。
游五泄六首 其四 第一泄
陶望龄（明代）

山雨无崇朝，青苔助岩险。四泄安可求，山僧只指点。

兴来身命安，危磴几欲犯。童仆进苦规，同游亦讥贬。

虑深胆易慑，计阻心竟歉。胜事忽若吞，清眠梦如魇。

辰餐动归策，临瞰势已俨。萝葛疲攀缘，荆榛费诛斩。

蹠石愁足跌，蹲泥任衣染。下望五白龙，遥遥竞腾闪。